Сябры
*Мар’ян Дукса*

Сябры

Сябруюць —

Ніколі не скажуць «не дам».

Усё яны дзеляць

Заўжды папалам:

Суніцы, чарніцы,

Банан, вінаград,

Пячэнне, халву,

Апельсін, шакалад.

Адзін будзе грэцкі арэх,

Як на грэх, —

Пароўну падзеляць

I грэцкі арэх!

Сябры яны —

Проста вадой не разліць.

I сталі нарэшце

Сабаку дзяліць.

А як ты падзеліш,

Калі ён адзін,

Яго не разрэжаш,

Нібы апельсін.

Рашылі:

Пабудзе ў адным будане,

А потым, праз дзень,

У другі зазірне.

Вось так падзялілі

Сабаку сябры,

I той не крыўдуе —

Мяняе двары.

I будзе ён бегаць

Вось так і далей —

Прыемна сябрам,

I яму весялей.